Det danske selskab bag ”Hitman” har på rekordtid vendt det verdenskendte computerspil fra krise til succes. For kun et år siden lignede det ellers en konkurs for et af Danmarks ikoniske spilselskaber.

Fra at være millimeter fra at gå bankerot har den danske virksomhed bag ”Hitman”-spillet, IO Interactive, genrejst computerspilsforretningen. Nu skyder skaberne af ”Hitman” med skarpere krudt end nogensinde.

På blot et enkelt år har selskabet bag det verdenskendte computerspil, hvor man er en agent på missioner, tidoblet bundlinjen fra 4 mio. kr. til 41 mio. kr.

Historien bag ”Hitman” IO Interactive blev stiftet i 1998 og begyndte at udvikle det første ”Hitman”-spil. Spiludviklingen blev bl.a. støttet af det Egmont-ejede Nordisk Film.



I 2000 udkom det første ”Hitman”-spil, som hurtigt blev en succes uden for Danmarks grænser. To år senere gentog IO Interactive succesen, da de lancerede andet ”Hitman”-spil i serien.



Efter to store spilsucceser blev det danske spilfirma opkøbt af dets britiske partner, Eidos, i 2004. Samme år udkom det tredje spil i rækken.



I 2009 købte den japanske spilgigant, Square Enix, IO Interactives britiske ejer og dermed også det danske selskab.



I 2013 betød en skrantende økonomi i IO Interactive, at selskabet måtte fyre hver anden medarbejder på krav fra de japanske ejere.



I 2016 udkom det sjette ”Hitman”-spil, men salget skuffede. Året efter meddelte Square Enix derfor, at ejeren trækker sig fra IO Interactive. Det lykkedes dog ikke at sælge danskerne, men i 11. time købte ledelsen i IO Interactive sig selv fri.



»For et år siden var vi på randen af konkurs. Vi kæmpede for at holde liv i selskabet. At vi her et år efter står med et så stærkt regnskab, havde jeg virkelig ikke troet,« lyder det fra topchef i IO Interactive, Hakan Abrak.

Opskriften på den nyvundne succes er en blanding af et kraftigt indhug i omkostningerne og en brugermasse på ”Hitman”-platformen, som er eksploderet det seneste år. I juni 2017 havde ”Hitman”-platformen to millioner brugere. I dag har tallet passeret 16 millioner.

»Det er en helt usædvanlig vækst. For at lokke flere brugere til lavede vi en gratis prøveversion af ”Hitman”-spillet, og så skal man betale for at spille flere dele af spillet. Det har simpelthen slået hul på bylden efter en meget skuffende lancering i 2016,« siger Hakan Abrak.



Regnskab - IO Interactive

mio. kr. 2017/18 2016/2017 Omsætning 120,8 210,6 Bruttoresultat 87,5 121,5 Personaleomkostninger -28,2 -109,6 Årets resultat 40,9 3,9

Men forud for rekordresultatet ligger et forløb, der nær havde taget livet af Danmarks vel nok største computerspil nogensinde.

For bare et år siden var IO Interactive nemlig på nippet til at gå konkurs, da de japanske ejere, Square Enix, trak sig fra det danske selskab, der måtte notere sig en ekstraordinær nedskrivning på 294 mio. kr. IO Interactive måtte lynhurtigt fyre 75 ud af 185 medarbejdere for at undgå en bankerot.

En ny ejer skulle poste ret mange penge i udviklingen af ”Hitman 2”, hvis IO Interactive skulle fortsætte. Det var ingen interesseret i. Hakan Abrak, topchef i IO Interactive

Japanske Square Enix forsøgte ihærdigt at skille sig af med IO Interactive, efter det sjette ”Hitman”-spil i rækken var en regulær fiasko det første år. Men ingen ville købe det danske spilselskab.

»Der var nogle udenlandske investorer, som viste lidt interesse. Men der var ingen seriøse bud. Problemet var, at en ny ejer skulle poste ret mange penge i udviklingen af ”Hitman 2” (det kommende spil i serien, red.), hvis IO Interactive skulle fortsætte. Det var ingen interesseret i,« siger Hakan Abrak.

I 11. time landede IO Interactive en aftale med Square Enix, hvor ledelsen i IO Interactive, inklusiv Hakan Abrak, købte japanerne ud til en ukendt pris.

På det tidspunkt havde selskabet bag ”Hitman” kun et cash-flow til at overleve i tre måneder. Og ovenikøbet stod spilfirmaet med et stort finansieringsbehov til at færdigudvikle ”Hitman 2”.

»Vi formåede at få vores engelske partner, som står for en del af udviklingen af ”Hitman 2”, til at udvikle den sidste del af spillet gratis. Til gengæld ville de få betalingen, når spillet blev sendt i salg. Uden den aftale havde vi ikke overlevet,« siger Hakan Abrak.

Hov, det her indhold benytter cookies Øvrige cookies, det gør du her: På denne plads ville vi rigtig gerne have vist dig indholdet, men det kan vi desværre ikke, da du har fravalgt cookies. Vil du se indholdet skal du acceptere, det gør du her: opdater dit samtykke.

Selskabet er nu selvejende og landede tidligere på året en stor distributionsaftale med den amerikanske mediegigant Warner Brothers. De sorte skyer er således trukket væk i første omgang, selv om det har kostet i medarbejderstaben, ligesom omsætningen har taget et dyk.

I regnskabet, som løb fra 1. april 2017 til 31. marts 2018, var omsætningen faldet til 120 mio. kr. fra 210 mio. kr. i samme periode året før. Årsagen er primært, at det seneste ”Hitman”-spil udkom i 2016, og derfor var salget naturligt på sit højeste der.

»Salget stiger igen her i 2018, og vi har ret store forhåbninger til ”Hitman 2”, som udkommer snart. Så jeg forventer, at omsætningen rejser sig igen i næste regnskab,« siger Hakan Abrak, men understreger samtidig:

»Vi har først og fremmest fokuseret på at skabe en lønsom forretning, der tjener penge. Og det er umiddelbart lykkedes,« siger han.

Til efteråret forventes ”Hitman 2” at ramme markedet. Og med en brugermasse på ”Hitman”-platformen, hvor alle ”Hitman”-relaterede produkter er samlet, på over 16 millioner er udgangspunktet lyst.

»”Hitman 2” bygger videre på og hænger sammen med ”Hitman 1” (udgivet 2016, red.). Desuden opdaterer vi etteren med nye elementer. På den måde skal ”Hitman 1” stadig kunne generere salg, selv om der kommer en efterfølger på markedet,« siger Hakan Abrak.

”Hitman”-skaberen understreger desuden, at han og resten af teamet har lært meget af de fejl, de begik med det seneste ”Hitman”-spil. Dengang lancerede IO Interactive spillet episodisk. Det vil sige, at hele spillet ikke udkom på samme tid, men de forskellige dele udkom drypvist. Desuden udkom spillet først på disk, et år efter at det udkom digitalt.

»Den strategi fejlede ret entydigt. Så denne gang udkommer det hele på én gang,« siger Hakan Abrak.

Sammen med to fra IO-ledelsen ejer Hakan Abrak det selskab, der så dagens lys for præcis 20 år siden. I den tid har selskabet været igennem fire ejerskaber og store op- og nedture.

Nu er det værste stormvejr overstået for denne gang. Men det kommende ”Hitman”-spil bliver en målestok for, om det seneste års succes fortsætter, eller om ”Hitman”-missionen løber ind i nye problemer.

»”Hitman 2” får helt klart betydning for, om vi kan fortsætte som et mellemstort, selvstændigt spilstudie,« afslutter han.